遊廣勝寺東巖
作者：李庭
朝代：宋

paragraphs: 年來百念如寒灰，老眼慵向時人開。
猶有愛山緣未斷，芒鞋信步東巖隈。
東巖幽勝甲晉境，寒藤古木生蒼苔。
誰鑿雲根泄海眼，驚波深瀉如奔雷。
衲僧具眼覷天奧，作亭闖爾臨淵洄。
亭中空洞納萬象，收奇攬秀無遺材。
倚闌清坐洗塵念，灑然冰雪涵靈臺。
上方一目盡千里，勞筋未暇窮崔嵬。
百年名剎燼一炬，可憐金碧成蒿萊。
世間興廢豈足道，會看穹壤論三災。
短生乘化不暫駐，須臾變化隨風埃。
心知所歷皆夢境，題詩漫識吾曾來。
下山一笑便陳迹，但見白塔蒼煙堆。